**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.05.2022, ora 08:00 – 11.05.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.05.2022, ora 07:00**

**RÂURI**

**Debitele au fost în creștere,** datorită precipitațiilor, sub formă de aversă, căzute în interval, cedării apei din stratul de zăpadă din zonele montane aferente și propagării pe râurile din bazinele hidrografice Someșul Mic, Arieș, Târnave, Strei, Lotru, Cibin, bazinele superioare ale Crișurilor, Jiului și bazinele superioare și mijlocii ale Mureşului, Begăi, Timișului, Bârzavei, Carașului, Nerei și Cernei, iar pe cursul superior al Prutului și cursurile mijlocii și inferioare ale Sucevei și Trotușului, creșterile s-au datorat numai propagării.

Pe râurile din bazinele hidrografice Olt (exceptând Cibin și Lotru), Vedea, Argeș, Ialomița, Buzău, Rm. Sărat, Putna, Bistrița, Moldova, Bârlad, bazinele superioare ale Sucevei și Trotușului, afluenții Prutului și cele din Dobrogea, debitele au fost staționare, iar pe celelalte râuri au fost în scădere.

Scurgeri importante pe versanți, torenți, pâraie, viituri rapide, și creșteri importante de debite, s-au înregistrat pe unele râuri mici din zonele de deal și munte, din vestul, sud-vestul și centrul țării, datorită precipitațiilor torențiale, sub formă de aversă, mai însemnate cantitativ, căzute în interval.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Vișeu, Someș (cu excepția Lăpușului), Crișul Repede, bazinul superior al Izei și cursul superior al Bistriței şi mai mici (sub 30% din normalele lunare) pe râurile din bazinele hidrografice: Rm. Sărat, Bârlad,Jijia și pe cursul Tazlăului.

**În interval au fost emise pentru fenomene hidrologice imediate două AVERTIZĂRI și opt ATENȚIONĂRI.**

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare** pe râurile din bazinele hidrografice Jiu, Olt, Argeș, Vedea, Ialomița, Siret, Prut și pe cele din Dobrogea.

Pe cursurile mijlocii și inferioare ale Crișurilor, Mureșului, Arieșului, Târnavelor, Begăi, Timișului, Bârzavei, Carașului, Nerei și Cernei debitele vor fi în creștere prin propagare, iar pe celelalte râuri vor fi în general în scădere.

Sunt posibile creșteri ușoare de debite pe unele râuri mici din zonele de deal și munte din centrul și sudul țării datorită precipitaților, sub formă de aversă, slab cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 10.05.2022 – 11.05.2022 a fost în scădere, având valoarea de 4600 m3/s**, sub media multianuală a lunii mai (7250 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (4500 m3/s).**

În aval de Porțile de Fier debitele vor fi în scădere.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 10.05.2022, ora 09:00 –11.05.2022, ora 06:00**

**Administraţia Naţională de Meteorologie** (A.N.M.) a emis la data de 10.05.2022, la ora 11:00, **Atenţionarea Meteorologică nr. 42**, conform căreia:

**- COD GALBEN:** „*În intervalul 10 mai, ora 13 - 10 mai, ora 21, în Banat, Crișana, vestul și sud-vestul Transilvaniei, precum și în Carpații Occidentali și vestul Carpaților Meridionali vor fi perioade cu instabilitate atmosferică accentuată, ce se va manifesta prin frecvente descărcări electrice, averse torențiale, intensificări ale vântului și grindină. În intervale scurte de timp cantitățile de apă vor depăși 20...30 l/mp. Notă: astfel de fenomene vor fi pe arii restrânse și în restul teritoriului, cu precădere în sud-est și centru.”*

Această **Atenţionare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, BIHOR, CARAŞ-SEVERIN, CLUJ, GORJ, HUNEDOARA, MEHEDINŢI, SĂLAJ, SIBIU, TIMIŞ şi VÂLCEA (12 prefecturi) - COD GALBEN.*

**ÎN ŢARĂ**

Vremea s-a răcit ușor față de intervalul anterior în cea mai mare parte a țării. Cerul a fost variabil, cu înnorări temporar accentuate mai ales după-amiaza și seara când s-au semnalat averse și descărcări electrice pe arii relativ extinse în vestul, centrul țării și la munte, local în sud și izolat în rest. Cantitățile de apă au depășit pe arii restrânse 15 l/mp și punctiform 25...30 l/mp. Pe crestele montane înalte, cu totul trecător, au fost și precipitații sub formă de lapoviță, ninsoare și măzăriche. Din surse externe au fost confirmate căderi de grindină pe raza județelor Timiș, Sibiu și Hunedoara (inclusiv zona montană aferentă). Vântul a suflat slab și moderat, cu unele intensificări asociate ploilor. La ora 21 mai era strat de zăpadă local la altitudini foarte mari la munte și măsura -în platformele staţiilor meteo- până la 175 cm în Masivul Bucegi, la peste 2400 m. Temperaturile maxime s-au încadrat între 15 grade la Joseni și Miercurea Ciuc și 28 de grade la Calafat, iar la ora 06.00, se înregistrau valori termice cuprinse între 3 grade la Joseni și Miercurea Ciuc și 15 grade la Gura Portiței și Mahmudia. Spre sfârșitul intervalului s-a format ceață pe areale mici.

***Observaţii:*** *de ieri dimineață de la ora 06,00, au fost în vigoare 8 mesaje pentru fenomene meteorologice periculoase imediate, 3 avertizări de cod portocaliu emise de SRPV Timișoara și 5 atenționări de cod galben, câte 2 emise de SRPV Sibiu și SRPV Craiova și 1 emisă de către SRPV Cluj.*

**LA BUCUREŞTI**

Vremea s-a răcit ușor față de ziua precedentă. Cerul a prezentat înnorări în primele ore ale zilei când trecător au fost averse slabe, apoi s-a degajat treptat devenind variabil. Vântul a suflat slab și moderat. Temperatura maximă a fost de 21 de grade la Afumați și Băneasa și 22 de grade la Filaret, iar la ora 06.00, se înregistrau 8 grade în Băneasa și 10 grade la Filaret și Afumați.

**3. Prognoza meteorologică în intervalul 11.05.2022, ora 09:00 –12.05.2022, ora 09:00**

**ÎN ŢARĂ**

Vremea se va încălzi în toată țara. Temperaturile maxime se vor încadra între 17 şi 28 de grade, iar cele minime între 5 și 15 grade, mai scăzute în estul Transilvaniei, spre 3 grade. Cerul va fi variabil, cu înnorări temporare ziua când se vor semnala averse slabe, pe arii restrânse în centru, sud și la munte și izolat în restul zonelor. Vântul va sufla slab și moderat. Mai ales în primele ore, pe spaţii mici se va semnala ceaţă.

**LA BUCUREŞTI**

Vremea se va încălzi față de intervalul anterior, astfel că temperatura maximă va fi de 24...25 de grade. Cerul va fi variabil, cu o probabilitate relativ ridicată de nori și ploi slabe în prima parte a zilei. Vântul va sufla slab până la moderat. Temperatura minimă va fi de 11...13 grade, mai scăzută în zona preorășenească, spre 9 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Garda Naţională de Mediu - Comisariatul Judeţean Constanţa*** informează că la data de 10.05.2022, la ora 16:45, o barjă sub pavilion Germania (armator/proprietar Serbia), încărcată cu o cantitate de 1500 tone de antracit, s-a scufundat integral în dana 99 a portului Constanţa, judeţul Constanţa. Incidentul s-a produs ca urmare a infiltrării masive de apă în interiorul barjei, din cauze necunoscute până în prezent. Barja nu era dotată cu sistem propriu de propulsie. Nu au fost înregistrate victime. La momentul inspecţiei la faţa locului, pe suprafaţa apei Mării Negre s-au observat uşoare irizaţii. S-au montat baraje limitatoare prin intermediul navei Depol a CN APM Constanţa. Verificările vor continua în data de 11.05.2022.

***Administrația Bazinală de Apă Dobrogea Litoral*** informează că în data de 10.05.2022 a fost semnalată prezența unui delfin eșuat, pe plaja Malibu din staţiunea Mamaia, județul Constanța. Au fost informaţi, conform protocolului de colaborare, I.N.C.D.M. “Grigore Antipa” şi ONG Mare Nostrum.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 09.05.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: IS-1** şi **IS-5**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Buzău*** informează despre producerea, la data de 09.05.2022, la ora 22:30, unui incendiu de proporţii la trei hale de depozitare materii prime, pe aplasamentul operatorului economic SC BENCOMP SRL din strada Aleea Industriilor, nr. 5, municipiul Buzău, judeţul Buzău. Incendiul a afectat o suprafaţă de aproximativ 1000 mp. Focul a cuprins şi a distrus mai multe tone de rumeguş, tocătură de lemn, ambalaje de lemn, granule de WPC şi granule de HDPE. Incendiul a fost stins în urma intervenţiei I.S.U. Buzău. Nu au fost afectate zonele din vecinătate.

1. **În domeniul solului şi vegetaţiei**

***Garda Forestieră Suceava*** informează despre producerea, în data de 07.05.2022, ora 15:00, unui incendiu care a afectat 1,5 ha litieră pe raza O.S. Târgu Ocna, localitatea Slănic Moldova, judeţul Bacău. Incendiul a fost stins în aceeași zi, la ora 18:00, prin intervenția a 1 silvicultor, 9 pompieri și 4 cetățeni. Cauza: necunoscută.

***Garda Forestieră Suceava*** informează despre producerea, în data de 09.05.2022, ora 12:30, unui incendiu care a afectat 1,0 ha litieră pe raza O.S. Târgu Ocna, localitatea Slănic Moldova, judeţul Bacău. Incendiul a fost stins în aceeași zi, la ora 15:50, prin intervenția a 1 silvicultor, 4 pompieri și 4 cetățeni. Cauza: necunoscută.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09.05.2022-10.05.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA DE COMUNICARE, TRANSPARENȚĂ ȘI IT**